《立秋日书怀》
宋代·王畴

一岁中分气序平，夫何犹有感秋情。已饶健鹘凌空翮，肯作寒蜩抱树声。

桐叶渐愁经雨坠，桂枝还喜得风生。夜凉频惬山居兴，天澹银河彻晓清。

作者简介：（?—1065）宋曹州济阴人，字景彝。王博文子。以父荫补将作监主簿。第进士，累迁太常博士、翰林学士。吏治审密，文辞严丽，以贾昌朝荐，编修《唐书》。仁宗猎近郊，畴引十事以谏。英宗时，官至枢密副使。卒谥忠简。